Varakult tõusnud hispaanlased jõudsid inglastele järele hommikul. Hispaanlastel tundus olevat tõsiseid tehnilisi raskusi. Jamie, kes ronijatest ainukesena suutis antud olukorras asju kontrolli all hoida, abistas neid. Peatselt hakkasid hispaanlased siiski maha jääma ja kadusid seejärel seljatagusesse tuisku. Chandelle'i tipp näis kättesaamatuna, lisaks kimbutas inglasi hüpotermia. Pärast pingutavat ronimist jõudsid nad lõpuks "kindlamale maale" ja Jamie valmistas esimese sooja söögi. Nad  olid sel päeval läbinud vaid 100 meetrit! Simoni ja Jamie magamiskottides olid sulgede asemel jääpallid ja sooja saamisega oli tõsiseid raskusi. Torm aga ei ilmutanud ikka veel vähimatki nõrgenemise märki. Öö oli pikk ja piinav ning kogu tegevus koondus hingamisava hoidmisele. Iga hoolimatu liigutus võis selle sulgeda ja põhjustada lämbumise.